Francesca Simon vyrastala v slnečnej Kalifornii. Na univerzitách v Yale a v Oxforde vyštudovala stredovekú históriu a literatúru. V súčasnosti žije s rodinou v Londýne. Napísala vyše štyridsaťpäť kníh a za knižku Grázlik Gabo a ľadový obor získala v roku 2008 cenu za najlepšiu detskú knihu v súťaži Galaxy British Book Awards.

Mojej báječnej priateľke Dine Rabinovičovej, dobrej mame Elona Juliusa, ale aj mnohých detských kníh.

Text © Francesca Simon 2008

Illustrations © Tony Ross 2008

First published in Great Britain in 2008

by Orion Children’s Books a division of the Orion Publishing Group Ltd.

Translation © Darina Zaicová 2011

Slovak edition © Vydavateľstvo SLOVART, spol. s r. o.,

Bratislava 2011

Všetky práva vyhradené. Žiadna časť tejto knihy sa nesmie reprodukovať ani šíriť v akejkoľvek forme alebo akýmikoľvek prostriedkami, či už elektronickými alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému bez predchádzajúceho písomného súhlasu vydavateľa.

ISBN 978-80-556-0226-4

Vytvorenie elektronickej verzie Dibuk, s. r. o., 2020

1

GRÁZLIK GABO A ŠKOLSKÉ NOVINY

„To nie je fér!“ skríkol Grázlik Gabo. „Chcem mechanického hip-hopového psa a basta!“

Gabo potreboval peniaze. Tony a tony a tony peňazí. Jeho rodičia peniaze nepotrebujú, a napriek tomu ich majú oveľa viac ako on. Je to nespravodlivé. Prečo má taký talent na míňanie peňazí a prečo sa k nim tak ťažko dopracuje?

Mama s otcom mu odmietali kúpiť tie úplne najprepotrebnejšie veci.

„Máš kopu hračiek,“ vyhlásila mama.

„A nehráš sa s nimi,“ dodal otec.

„Lebo sú nudné!“ zvolal Gabo. „Chcem mechanického psa!“

„Je príliš drahý,“ povedala mama.

„A príliš hlučný,“ doplnil otec.

„Ale hip-hopového psa majú všetci,“ fňukal Gabo. „Všetci okrem mňa.“

Zamyslený vyšiel z izby. Ako by len mohol prísť k zopár eurom navyše?

Moment. Možno prehovorí Vilka, aby mu zopár bubákov dal. Ten sa isto topí v peniazoch, lebo si nikdy nič nekúpi.

Áno! Gabo môže vziať do zajatia Vilkovho zajačika Ušiačika. Alebo mu povie, že v jeho izbe straší a nechá si od neho zaplatiť za vyháňanie duchov. Alebo ho donúti prispieť do jeho obľúbenej zbierky Dieťa v núdzi... Hip-hopový mechanický pes, už si idem po teba, potešil sa Grázlik Gabo a vošiel do bratovej izby.

Vzorný Vilko a Poriadny Peter sedeli na zemi a čosi si šuškali. Na dlážke okolo mali rozložené papiere.

„Nesmieš vkročiť do mojej izby,“ ohradil sa Vilko.

„Ale smiem,“ namietol Gabo, „už som vkročil. Fúúj, ale tu smrdí!“

„To preto, lebo si tu ty,“ odpapuľoval Vilko. Gabo sa rozhodol urážku ignorovať.

„Čo robíš?“

„Nič,“ vyhováral sa Vilko.

„Píšeme si vlastné noviny, ako na besiedke navrhla pani Direktorová,“ pochválil sa Peter. „A máme v nich aj StæpčekPoriadneho Petra,“ dodal hrdo.

„Myslíš, v tom nudnom plátku,“ opravil ho Gabo.

„To nie je nudný plátok,“ bránil sa Vzorný Vilko.

Gabo zafunel. „Ako sa volajú vaše noviny?“

„Vzorná včielka,“ povedal Vilko.

„Aký hlúpy názov,“ odfrkol Gabo.

„Nie je hlúpy,“ protirečil Vzorný Vilko. „Slečna Ľúbezná povedala, že je dokonalý.“

„Mám skvelý nápad, čo urobíme s vašimi novinami,“ navrhol Gabo.

„Čo?“ opýtal sa Vilko podozrievavo.

„Natrháme ich Chumáčikovi do mačacieho záchoda.“

„MAMÁÁ!“ zakričal Vilko. „Gabo je ku mne drzý!“

„Nebuď drzý, Gabo!“ okríkla ho mama.

„Vilko je plienkoš, Vilko je plienkoš,“ vyškieral sa Gabo.

No Vilko urobil niečo zvláštne: namiesto žalovania začal písať.

„A teraz sa každý, kto si kúpi moje noviny, dozvie, aký si nevychovaný,“ vyhlásil Vilko a odložil ceruzku.

Kúpi? Kúpi?

„Ukáž, pozriem sa,“ zvrieskol Gabo a vytrhol Vilkovi z ruky papier.

Na titulnej strane Vzornej včielky stálo:

VZORNÝ VILKO JE UŽ PO ŠTVRTÝ RAZ V TOMTO MESIACI NAJLEPŠÍ ŽIAK

Grázlik Gabo zavrčal. Je to červiak. Ale vtom mu padol zrak na článok:

NEPOSLUŠNÝ CHLAPEC BEZ POČÍTAČA

Gabovi dnes zakázali hrať počítačové hry, lebo bol drzý k svojmu bratovi Vilkovi, nazval ho deckom a plienkošom. Včielka dúfa, že Gabo sa poučí a nebude viac znepríjemňovať bratovi život.

„Toto chceš... predávať?“ vydýchol Gabo. Jeho povesť bude v ťahu. Alebo oveľa horšie: všetci sa dozvedia, akého prihoreného ropušiaka má za brata. Ešte ....

Koniec ukážky